ΓΡΑΠΤΗ ΕΡΩΤΗΣΗ E-2169/96 υποβολή: Susan Waddington (PSE) προς την Επιτροπή (2 Αυγούστου 1996)

Θέμα: Καλειδοσκόπιο - Η γραπτή μου ερώτηση Ε-2128/95

Η Επιτροπή θα πρέπει να έχει καταλάβει ότι στόχος των προσπαθειών μου είναι ο λεπτομερέστερος υπολογισμός των δαπανών, και ιδιαίτερα αυτών του προσωπικού, που προκύπτουν στο πλαίσιο της διαχείρισης του προγράμματος «Καλειδοσκόπιο».

1. Στην απάντηση στη γραπτή μου ερώτηση Ε-2128/95 ((ΕΕ C 161 της 5.6.1996, σελ. 46. )) η Επιτροπή εξηγεί στο σημείο 1 ότι το πρόγραμμα διαχειρίζεται ένας «ανώτερος σύμβουλος», ένας «νέος σύμβουλος» και ένας υπάλληλος C3 υπό την ευθύνη του προϊσταμένου της διοικητικής μονάδας. Για να υπολογίσω το κόστος του εν λόγω προσωπικού, παρακαλώ την Επιτροπή να μου διαβιβάσει συμπληρωματικά στοιχεία σχετικά με τους βαθμούς και τα κλιμάκια των συγκεκριμένων υπαλλήλων.

2. Πόσο εξωτερικό προσωπικό χρησιμοποιείται για την υποστήριξη των εργασιών των τριών υπαλλήλων της Επιτροπής και ποιές δαπάνες προκύπτουν;

3. Πώς διαρθρώνεται από την Επιτροπή η εκτίμηση της δαπάνης ύψους 130.000 Ecu όταν η ίδια αναφέρει ότι «... το ακριβές ποσό ειναι πολύ δύσκολο να προσδιοριστεί»;

Απάντηση του κ. Oreja εξ ονόματος της Επιτροπής (20 Σεπτεμβρίου 1996)

1 και 2. Για το οικονομικό έτος 1996 του προγράμματος Καλειδοσκόπιο, η Επιτροπή, πράγματι, προσέφυγε στις υπηρεσίες ενός «ανώτερου συμβούλου» για έξι μήνες (25.000 ECU), ενός «νέου συμβούλου» για ένα έτος (30.000 ECU), ενός υπαλλήλου C3 (37.000 ECU), καθώς και, για τρεις μήνες, στις υπηρεσίες 7 εξωτερικών συνεργατών-freelance (21.000 ECU).

3. Το αξιότιμο μέλος του Κοινοβουλίου πρέπει να λάβει υπόψη του ότι η οργάνωση του προγράμματος Καλειδοσκόπιο υπόκειται σε διαρκή και σημαντική εξέλιξη, την οποία αντιμετωπίζει η Επιτροπή με περιορισμένο προσωπικό. Πράγματι, ενώ η διαχείρισή της από το 1991 έως το 1995 γινόταν υπό τη μορφή πρότυπου (πιλοτικού) προγράμματος ανοικτού σε δώδεκα και, στη συνέχεια, σε δεκαπέντε κράτη μέλη, η ενλόγω ενέργεια διοργανώνεται για πρώτη φορά το 1996 υπό τη μορφή κοινοτικού προγράμματος στο εξής ανοικτού, ιδίως από το 1997, σε τριάντα χώρες (15 κράτη μέλη, τρεις χώρες ΕΖΕΣ/ΕΟΧ, δέκα χώρες της Κεντρικής Ευρώπης, Κύπρος και Μάλτα). Εξάλλου, η ιδιαιτερότητα της σχετικής με το οικονομικό έτος 1996 οργάνωσης εξηγείται από την καθυστέρηση που σημειώθηκε στην έγκριση του προγράμματος, πράγμα που ανάγκασε την Επιτροπή να συγκεντρώσει τις εργασίες της σε πολύ περιορισμένη χρονική περίοδο και να προσφύγει στην εργασία όλων των μελών της αρμόδιας διοικητικής μονάδας.

Για το λόγο αυτό, αν και η Επιτροπή προσπάθησε να απαντήσει κατά τρόπο πλήρη στα ερωτήματα που θέτει το αξιότιμο μέλος του Κοινοβουλίου, πρέπει να σημειωθεί ότι, για όλους τους λόγους που έχουν ήδη εκτεθεί στις προηγούμενες απαντήσεις της (ΓΕ αριθ. 332/95 ((ΕΕ αριθ. C 175 της 10.7.1995. )), 2128/95 ((ΕΕ αριθ. C 340 της 18.12.1995. )) και 187/96), η εκτίμηση των σχετικών με το οικονομικό έτος 1994 δαπανών παραμένει ενδεικτική και ότι οι δαπάνες των προσεχών οικονομικών ετών πρόκειται να σημειώσουν άνοδο. Σχετικά με αυτό, η Επιτροπή καλεί το αξιότιμο μέλος του Κοινοβουλίου να συμβουλευθεί το ενδεικτικό δημοσιονομικό δελτίο που συνοδεύει την αρχική της πρόταση για το πρόγραμμα Καλειδοσκόπιο (COM (94) 356 τελικό).